b"\n_START_ARTICLE_\nCharles de Gaulle\n_START_SECTION_\n\xc5\xbdivljenjepis\n_START_PARAGRAPH_\nPred drugo svetovno vojno je bil najbolj znan kot taktik tankovskih bitk in zagovornik zgo\xc5\xa1\xc4\x8dene uporabe oklepnih in letalskih enot. \xc5\xa0olal se je na znameniti francoski voja\xc5\xa1ki \xc5\xa1oli L'\xc3\x89cole sup\xc3\xa9rieure de guerre v Parizu. Leta 1919 je sodeloval proti sovjetski Rde\xc4\x8di armadi na Poljskem. Po okupaciji Francije s strani nem\xc5\xa1kega tretjega rajha leta 1940 je od\xc5\xa1el v London in od tam naprej vodil francoski odpor proti Nemcem. Poveljeval je Francoskim svobodnim silam, bil pa je tudi na \xc4\x8delu za\xc4\x8dasne francoske vlade med letoma 1944 in 1946. _NEWLINE_Leta 1958 je bil napro\xc5\xa1en, da sestavi novo vlado. Bil je pomemben tvorec nove ustave in prvi predsednik Pete republike med letoma 1958 in 1969. Njegova miselnost je imela odlo\xc4\x8dilen vpliv na poznej\xc5\xa1o francosko politiko. Zavzemal se je za zdru\xc5\xbeeno Evropo, neodvisno od ZDA. Ukinil je opori\xc5\xa1\xc4\x8da NATA v Franciji. Otoplil je odnose Francije z Zvezno republiko Nem\xc4\x8dijo, s kanclerjem Konradom Adenauerjem sta postala dobra prijatelja (oba sta sovra\xc5\xbeila nacizem)._NEWLINE_Bil je resni\xc4\x8dno velik dr\xc5\xbeavnik, razdajal se je za svoj narod in svojo domovino Francijo. Ni se gmotno okori\xc5\xa1\xc4\x8dal na svojem polo\xc5\xbeaju, \xc5\xbeivel je skromno. Kupil je staro kamnito kme\xc4\x8dko hi\xc5\xa1o s posestvom v Colombeyu-les-Deux-Eglises in jo obnovil. V njej je skupaj z \xc5\xbeeno in njemu tako ljubimi \xc5\xa1tirino\xc5\xbenimi prijatelji pre\xc5\xbeivel verjetno najlep\xc5\xa1a leta svojega \xc5\xbeivljenja. Tam je tudi umrl. Tudi pokopan ni hotel biti med slavnimi v Parizu, \xc4\x8deprav bi si to ve\xc4\x8d kot zaslu\xc5\xbeil, ampak med svojimi sova\xc5\xa1\xc4\x8dani. Njegov nagrobnik je skromen in preprost, nobenega granita ali marmorja. _NEWLINE_Njegovo hi\xc5\xa1o so dedi\xc4\x8di podarili in je sedaj v njej muzej. _NEWLINE_Znana sta njegova aforizma: \xc2\xbbVe\xc4\x8d ko poznam ljudi in bolj ko jih spoznavam, raj\xc5\xa1i imam pse.\xc2\xab\xc2\xa0in \xc2\xbbPokopali\xc5\xa1\xc4\x8da so polna nenadomestljivih ljudi.\xc2\xab."